Medelye ná moord op kranige sportman van NoordhoekWesley Sweetnam (30) se dood is as ‘n tragedie beskryf. (Foto: Facebook) Die polisie is steeds op soek na die moordenaar of moordenaars wat ŉ bekende inwoner van Noordhoek in die Kaapse Skiereiland in sy huis doodgeskiet het. Wesley Sweetnam (30) is Sondag omstreeks 05:50 in sy huis oorval, het kol. Andrè Traut, provinsiale polisiewoordvoerder, gesê. “Die motief vir die moord is vermoedelik roof,” het hy gesê. Sweetnam is die eienaar van Doggy-Style Grooming, Boarding & Doggy Daycare in Noordhoek. Tientalle boodskappe van medelye is op Sweetnam se Facebook-bladsy geplaas. Hy is beskryf as ŉ “gelukkige en pragtige siel” wat vir omtrent enigiets kans gesien het. “My medelye aan Wesley se familie. Hy was ŉ werklik merkwaardige man,” het Shakierah Tille Hendricks geskryf. “Jou lus vir avontuur en die buitelewe was absoluut aansteeklik en jou goedgesindheid sonder gelyke. Ons mis jou stralende glimlag, maar kan reeds voel hoe jou gees voortleef deur die uitwerking wat jy op diegene om jou gehad het,” het Tegan Child-Villiers gesê. Sweetnam was ŉ kranige sportman met ŉ groot liefde vir diere. “Wesley Sweetnam was een van daardie skaars mense wat alles beter gemaak het net omdat hy ŉ deel daarvan was. Ons veldroetes was beter omdat Wesley daar deur was, ons wildernisse is beter omdat hy dit besoek het. Die wêreld is ŉ beter plek omdat hy geleef het,” het Otter African Trail Run geskryf. Sy dood is as ŉ tragedie beskryf. Volgens die polisie is niemand nog in verband met die moord in hegtenis geneem nie.